[pic] | COMISIA COMUNITĂŢILOR EUROPENE |

Bruxelles, 8.7.2009

COM(2009) 286 final

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU

Al treilea raport anual 2008 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce

Introducere

Regulamentul Consiliului (CE) nr. 389/2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce[1] (denumit în continuare „Regulamentul privind ajutorul”) a fost adoptat la 27 februarie 2006. Pe baza acestui regulament au fost alocate 259 de milioane EUR din bugetul comunitar pe 2006.

Prezentul raport, al treilea de acest tip, acoperă perioada de la 1 ianuarie la 31 decembrie 2008.

Anul 2008 a reprezentat începutul discuțiilor mediate de ONU privind un acord cuprinzător între doi lideri ai comunităților cipriote. Până la sfârșitul anului au avut loc treisprezece runde de negocieri.

Programarea ajutorului

În cadrul bugetului 2008, nu au fost puse la dispoziție resurse suplimentare care să necesite programare.

Mecanismele de punere în aplicare

Comisia Europeană este responsabilă cu gestionarea ajutorului. Mecanismele de punere în aplicare au fost dictate de caracterul ad-hoc al acestui program de ajutor și de beneficiarii săi. Programul este pus în aplicare într-un stat membru al UE, dar într-o zonă care nu se află sub controlul efectiv al guvernului respectivului stat membru și în care aplicarea acquis-ului comunitar este suspendată.

Pentru a pune în aplicare programul, a fost constituită în 2006 o echipă de program, formată din funcționari și agenți contractuali ai Comisiei, ca parte a Grupului Operativ pentru Comunitatea Cipriotă Turcă din cadrul DG Extindere. De-a lungul perioadei de raportare, echipa de program a fost consolidată în continuare. În decembrie 2008, aceasta era formată din 38 de persoane, dintre care 3 funcționari ai Comisiei, 23 de agenți contractuali și 12 agenți locali puși la dispoziție de un contractant privat (Deutsche Gesellschaft fur Technische Zusammenarbeit - GTZ) pentru activități administrative și logistice.

Echipa de program, care lucrează în Cipru în cadrul unei misiuni pe termen lung, a utilizat în continuare facilitățile Biroului de sprijin pentru program, creat în septembrie 2006, situat în partea de nord a orașului Nicosia. Biroul de sprijin pentru program este utilizat ca loc de întâlnire pentru reuniuni și seminarii cu părțile cipriote turce interesate, permițând în același timp supravegherea contractanților. Ca urmare a creșterii numărului personalului necesar, biroul a fost mutat într-o incintă de dimensiuni mai mari, în iunie 2008. Logistica Biroului a fost furnizată în continuare de un contractant privat (GTZ) în temeiul unui contract valabil până în iunie 2012 . Un loc de întâlnire pentru reuniuni și seminarii este pus la dispoziție și de Reprezentanța Comisiei în Cipru.

Anul 2008 a fost, de asemenea, primul an în care s-au făcut simțite urmările dispoziției referitoare la perioada de angajare de maxim trei ani a agenților contractuali din echipa de program, fiind necesară înlocuirea a trei angajați după ce aceștia au părăsit echipa.

Punerea în aplicare în cursul perioadei de raportare

Prezentare generală

Comisia pune în aplicare acest program de ajutor într-un context politic, juridic și diplomatic unic. Au trebuit luate dispoziții ad hoc pentru a permite Comisiei să înceapă punerea în aplicare respectând, în același timp, principiile bunei gestiuni financiare.

În general, programele de asistență finanțate de CE sunt însoțite de un acord de finanțare cu guvernul țării beneficiare care stabilește normele de punere în aplicare a ajutorului, reglementând aspecte precum impozitarea și permisele de muncă și de ședere. Pentru acest program nu există astfel de acorduri. Prin urmare, Comisia trebuie să se bazeze pe normele și condițiile pe care le consideră ca fiind aplicabile în prezent la nivel local. Acestea nu sunt executorii și s-ar putea schimba pe durata contractului. Deoarece nu există un acord de finanțare, atunci când încheie acorduri contractuale cu contractanții săi, Comisia își asumă potențiale obligații pe care nu și le-ar asuma în mod normal. Contractanții ar putea fixa prețuri superioare pentru serviciile furnizate, pentru a se proteja împotriva acestor riscuri.

Ca urmare a contextului politic, punerea în aplicare a ordinelor de recuperare pentru sume care trebuie recuperate de la organismele cipriote turce (în cazul nerespectării termenilor contractuali) se poate dovedi dificilă. Comisia a adoptat măsuri care vizează atenuarea acestui risc (de exemplu, asistență și monitorizare intensivă, condiții de plată revizuite).

Comisia se bazează pe sprijinul comunității cipriote turce pentru a asigura succesul acestui program pe termen lung. Experții ciprioți turci sunt implicați în procesul de definire a specificațiilor tehnice și a mandatului. Experții ciprioți turci fac parte din juriile de evaluare a ofertelor. După acordarea contractelor, beneficiarii ciprioți turci au un rol activ în comitetele directoare. Trebuie depuse eforturi suplimentare pentru a se asigura durabilitatea pe termen lung.

Pentru fiecare proiect sunt identificați omologi ciprioți turci. Ciprioții turci se familiarizează cu procedurile CE, în special cele privind ofertarea în condiții concurențiale și procedurile de selecție. În ceea ce privește programele de subvenționare, capacitatea de absorbție a crescut în cursul anului 2008.

Câteva dintre riscurile prezentate în al doilea raport anual 2007, în special impactul pe care contextul politic global îl poate avea asupra punerii în aplicare a ajutorului, au fost întâlnite pe parcursul acestei perioade de raportare.

În cursul lunilor februarie și martie 2008, guvernul Republicii Cipru a înaintat opt cauze împotriva Comisiei în fața Tribunalului de Primă Instanță, precum și opt cereri de măsuri provizorii, argumentând că textele anunțurilor de participare la licitații folosite în cursul punerii în aplicare a programelor ar putea sugera recunoașterea unei autorități publice diferite față de guvernul Republicii Cipru și a solicitat anularea tuturor procedurilor de licitație bazate pe aceste anunțuri.

Președintele Tribunalului de Primă Instanță a respins solicitările privind măsurile provizorii prin Ordonanțele emise la 8 și 11 aprilie 2008. Comisia a decis, în scopul evitării unor noi contestații, modificarea textului standard al anunțurilor de participare. În mai 2008, guvernul Republicii Cipru și-a retras cererile din cauzele principale. Aceste cauze au întârziat între două și trei luni încheierea contractelor pentru cele opt proiecte.

Au existat noi întârzieri în finalizarea procedurilor interne și a negocierilor necesare pentru semnarea unui contract în valoare de 9 milioane EUR cu KfW de finanțare pentru IMM-uri prin gestiune centralizată indirectă.

În ceea ce privește proprietatea, perioada solicitată inițial de guvernul Republicii Cipru a reprezentat o presiune suplimentară pe lângă termenul-limită deja scurt. Comisia salută faptul că ritmul transmiterii informațiilor în a doua jumătate a anului 2008 a crescut.

Progres pe obiective

Obiectivul general al programului de ajutoare este să faciliteze reunificarea Ciprului, prin încurajarea dezvoltării economice a comunității cipriote turce, punându-se în special accentul pe integrarea economică a insulei și pe îmbunătățirea contactelor dintre cele două comunități și UE, precum și pregătirea acquis-ului comunitar.

Asistența financiară în cadrul programului se concentrează asupra a cinci obiective prioritare. Din alocarea globală de 259 milioane EUR, suma de 240,15 milioane EUR a fost alocată părții operaționale a programului. Activitățile și aspectele cheie pe parcursul perioadei de raportare sunt următoarele:

Obiectivul nr. 1 Dezvoltarea și restructurarea infrastructurilor

În perioada de raportare, activitățile s-au concentrat pe pregătirea planurilor de concepție și a documentelor de licitații pentru lucrările mari și materialele care vor fi finanțate în temeiul acestei priorități. În cazul sectorului apei/apelor reziduale , consultantul de proiectare nu și-a îndeplinit sarcinile satisfăcător. Echipa de program a fost nevoită să depună eforturi considerabile pentru a restabili punerea în aplicare corespunzătoare a contractului.

În domeniul apei/apelor reziduale, trei licitații de lucrări au fost lansate până în decembrie 2008 (inclusiv licitația relansată pentru înlocuirea țevilor de azbest în partea de nord a orașului Nicosia[2]). După faza de proiectare, bugetul estimat pentru realizarea proiectelor din domeniul apei/apelor reziduale a crescut cu peste 20 milioane EUR, în special ca urmare a modificării proiectului pentru stația de desalinizare de la Kümkoy/Sirianokhori. Inițial, aceasta trebuia să capteze și să desalinizeze apa salmastră din zona acviferă Morphou. Proiectul a fost modificat, optându-se pentru desalinizarea apei de mare, pentru a se preveni degradarea zonei acvifere. Modificarea presupune o creștere considerabilă a costurilor, ceea ce poate avea urmări asupra finanțării altor proiecte planificate.

În ceea ce privește protecția naturii , s-au elaborat un proiect de strategie de formare și un program de sensibilizare, precum și propuneri inițiale pentru gestionarea celor șase potențiale zone Natura 2000. Au fost organizate două reuniuni publice de sensibilizare – una pentru publicul larg, iar cealaltă în una dintre cele șase[3] potențiale zone Natura 2000. Ciprioții turci au adoptat noi măsuri pentru protecția acestor zone, ridicând numărul zonelor care fac obiectul unor măsuri speciale de protecție la patru.

Pregătirea studiilor și a planurilor de concepție pentru reabilitarea fostelor situri de minerit și prelucrare a minereului din regiunea Lefke/Lefka a continuat. Activitățile vizează identificarea soluțiilor de refacere a fostelor zone miniere concomitent cu reducerea impactului asupra mediului și sănătății umane. Investigații detaliate ale siturilor au avut loc în 2008.

În sectorul deșeurilor solide , Comisia a semnat un contract pentru pregătirea de studii, planuri și documente de licitație detaliate pentru construcția și reabilitarea mai multor instalații de gestionare a deșeurilor pe baza planului aprobat de gestionare a deșeurilor solide. Lucrările principale au avut în vedere investigații detaliate, identificarea locațiilor și selectarea tehnologiilor pentru instalațiile în cauză. Tot în sectorul deșeurilor solide, estimările de costuri din 2006 s-au dovedit prea optimiste. Nu este posibilă reabilitarea tuturor depozitelor de deșeuri prin acest program.

În sectorul energetic au fost organizate licitații pentru trei activități: pentru contoare de electricitate, etalonare și sistem de testare a contoarelor și pentru programul de măsurare a energiei reactive. Prima licitație nu a avut succes. O doua licitație a fost încununată de succes la sfârșitul anului. Economiile realizate în urma procesului concurențial vor permite achiziția unui număr suplimentar de contoare în 2009. O echipă de asistență tehnică a fost contractată pentru a asista Comisia în procesul de monitorizare a punerii în aplicare a proiectului, pentru a oferi asistență societății cipriote turce de furnizare a energiei electrice în vederea gestionării sectorului, și pentru introducerea sistemelor de tarifare multiplă. A fost pregătită o procedură de licitație pentru achiziția unui sistem SCADA, care permite monitorizarea și controlul în timp real al rețelei de electricitate, cu specificații care asigură compatibilitatea cu sistemul SCADA care funcționează în prezent în zonele controlate de guvern. În domeniul energiei regenerabile, a fost pregătită o licitație pentru o instalație de energie solară pilot capabilă să producă 1 MW de energie electrică.

Licitația pentru principalul proiect de telecomunicații, vizând modernizarea și înlocuirea rețelei curente cu o infrastructură principală modernă, prin internet, era încă în desfășurare la sfârșitul perioadei de raportare. A fost încheiat un contract de asistență tehnică în scopul de a oferi sprijin beneficiarului cipriot turc pentru gestionarea sectorului în conformitate cu standardele UE și cele mai bune practici la nivel internațional și desfășurarea unui program cuprinzător de formare în vederea modernizării sistemului.

Auditul organizațional al Comitetului pentru siguranță rutieră a fost finalizat în iulie 2008. Principalul rezultat al acestuia fost elaborarea unui set de opțiuni de restructurare a comitetului în vederea sporirii capacității de a face față dificultăților în legătură cu apropierea de standardele UE în domeniul siguranței rutiere. Au fost lansate mai multe proceduri de licitație pentru îmbunătățirea sistemului de notificare a accidentelor, îmbunătățirea metodelor de inspecție a autovehiculelor și de organizare a examenelor pentru acordarea permiselor de conducere, îmbunătățirea managementului operațional al traficului și pentru îmbunătățirea rețelei principale de drumuri.

Obiectivul nr. 2: Promovarea dezvoltării sociale și economice

O echipă de asistență pentru dezvoltare rurală (ESDR) a fost înființată în iunie 2006, după o întârziere de patru luni în urma unor acțiuni juridice împotriva Comisiei inițiate de către un ofertant respins. Principala sarcină a ESDR a fost de a pregăti un plan de dezvoltare rurală pentru stabilirea priorităților unui program de subvenționare de 5 milioane EUR pentru îmbunătățirea producției agricole. Au fost semnate 26 de contracte de finanțare pilot, în valoare de peste 0,5 milioane EUR, pentru îmbunătățirea igienei în fermele de oi și capre. În plus, a fost lansat un program de subvenționare în valoare de 5 milioane EUR având ca scop îmbunătățirea condițiilor de viață în sate. ESDR a oferit amplă asistență potențialilor solicitanți de finanțare. A fost constituită o unitate specifică de gestionare a programului, în scopul oferirii de asistență atât Comisiei, pentru evaluarea solicitărilor de finanțare, cât și beneficiarilor selectați, privind punerea în aplicare a proiectului. Echipe de asistență tehnică au fost contractate în sectorul culturilor agricole și în cel zootehnic pentru furnizarea de servicii de extindere a fermelor și îmbunătățirea capacității serviciilor veterinare.

Două cereri de propuneri cu privire la școli au fost lansate în 2008. În urma primei cereri de propuneri, 13 școli au primit subvenții. Una dintre aceste școli a fost vizitată de comisarul Figel în decembrie 2008. Ca parte a proiectului lor, trei școli au organizat vizite la școli partenere din Ungaria, Finlanda și Germania. A fost oferită asistență tehnică pentru reforma în curs din sectorul școlar primar și secundar. Cooperarea cu Fundația Europeană de Formare a continuat, având ca rezultat lansarea unei platforme a dezvoltării a educației în septembrie 2008.

Au fost lansate două cereri de propuneri, fiind atribuite 11 subvenții pentru a sprijini învățarea de-a lungul vieții , incluziunea socială și măsurile active privind piața muncii . Realizarea modernizării infrastructurilor urbane și locale se face în gestiune comună cu PNUD. Lucrările de restaurare a clădirii Bedestan din orașul fortificat Nicosia au continuat. Proiectele de finalizare a infrastructurii locale s-au încheiat în satele Kalevaç/Kalyvakia și Hisarköy/Kampyli. Au fost înregistrate progrese mulțumitoare în ceea ce privește pregătirea lucrărilor de reabilitare a zonei Desdemona din orașul fortificat Famagusta.

Activitățile „Programului de împrumuturi pentru microîntreprinderi și întreprinderi mici ” s-au concentrat pe negocierea unui acord în valoare de 9 milioane EUR cu Kreditanstalt für Wiederaufbau (KfW), ca urmare unui audit pozitiv privind capacitatea băncii de a pune în aplicare activități în conformitate cu o procedură de gestionare centralizată indirectă. Activitățile privind dezvoltarea economică durabilă au vizat pregătirea, lansarea și evaluarea unui program de subvenționare în valoare de 800 000 EUR pentru creșterea competitivității IMM-urilor cipriote turce. Prioritățile programului presupuneau acordarea de asistență IMM-urilor pentru pregătirea punerii în aplicare a acquis-ului în cazul reunificării.

Asistența pentru dezvoltarea sectorului privat este pusă în aplicare prin gestionarea în comun cu PNUD. A fost lansat un program de subvenționare în valoare de aproximativ 600 000 EUR pentru sprijinirea întreprinderilor mici cipriote turce în dezvoltarea unor platforme de comerț electronic, 29 de companii fiind selectate pentru a beneficia de această asistență.

Obiectivul nr. 3: Favorizarea reconcilierii, instaurarea unui climat de încredere și sprijinirea societății civile

1. Reconcilierea, instaurarea unui climat de încredere și sprijinul societății civile s-au concentrat în principal pe întărirea organizațiilor societății civile. A fost evaluat un prim program de subvenționare, numit „Societatea civilă cipriotă în acțiune I”, cu un buget de 2 milioane EUR, fiind selectate 15 proiecte. Un al doilea program de subvenționare, „Societatea civilă cipriotă în acțiune II” a fost lansat cu un buget de 2,5 milioane EUR, propunerile primite pentru acesta fiind încă în curs de evaluare în decembrie 2008. Orientările și asistența solicitanților au fost asigurate de Echipa de asistență pentru societatea civilă (echipă de asistență tehnică). Aceasta a inițiat o campanie de informare asupra rolului societății civile și importanței cetățeniei active. Campania a fost lansată în prezența comisarului Spindla. Prin acest proiect, UE a acordat 1,5 milioane EUR Comitetului pentru persoane dispărute.

2. Deminarea : Un contract în valoare de 4 milioane EUR prevedea deminarea unui număr de 20 dintr-un total de 26 de câmpuri minate. Sunt necesare încă 5 milioane EUR pentru deminarea completă a zonei tampon până la sfârșitul anului 2010.

3. Proiectul de predare a istoriei: Consiliul Europei a amânat contrasemnarea unui contract de 1 milion EUR privind predarea istoriei ca urmare a temerilor exprimate de către autoritățile cipriote. Ulterior, proiectul a fost anulat, după ce a devenit depășit datorită evoluțiilor din acest domeniu.

4. Academia de Studii Politice : acest proiect, pus în aplicare de către Consiliul Europei, s-a axat asupra dezvoltării unui acord comun între tinerii lideri ciprioți în privința unor aspecte cheie pentru viitorul insulei într-o Europă integrată. Grupul de lideri tineri, selectați din ambele părți ale insulei, a participat la două seminarii.

Obiectivul nr. 4: Apropierea dintre comunitatea cipriotă turcă și Uniunea Europeană

Programul de burse a continuat în anul universitar 2008-2009. Au fost acordate 122 de burse, comparativ cu 30 de burse în anul precedent. Studenții ciprioți turci studiază în Regatul Unit, Țările de Jos, Franța, Finlanda, Belgia, Germania, Italia, Spania, Estonia și Ungaria. A treia cerere de propuneri a fost lansată în septembrie, pentru anul universitar 2009-2010, iar primele sesiuni de informare, organizate în toamnă, au arătat un interes sporit din partea studenților ciprioți turci.

Prima cerere de oferte, în cadrul programului de subvenționare intitulat „ Promovarea schimburilor de tineri și a contactelor interumane” , a fost lansată cu un buget de 1,5 milioane EUR. Obiectivul acesteia este de a ajuta ciprioții turci să își sporească cunoștințele despre valorile, experiențele și tradițiile multiculturale europene. Doar șapte propuneri de proiecte au fost selectate. Rata mare de respingere a propunerilor demonstrează dificultatea persoanelor de a concepe proiecte care să corespundă obiectivelor generale ale acestei acțiuni.

Procedura de licitație pentru a găsi un contractant care să opereze viitorul punct de informare din nordul orașului Nicosia a fost amânată ca urmare a dificultății în găsirea unor experți corespunzători cerințelor proiectului.

Obiectivul nr. 5: Pregătirea comunității cipriote turce pentru a introduce și pune în aplicare acquis-ul comunitar

Acest obiectiv este pus în aplicare în special prin Biroul de asistență tehnică și de schimb de informații al Comisiei (TAIEX). În 2008, TAIEX a organizat 220 de activități, precum ateliere sau seminarii la care au participat 466 de experți din statele membre UE. Asistența s-a concentrat în principal asupra pregătirii Programului pentru viitoarea aplicare a acquis-ului (PFAA). Principalul scop al PFAA este de a asigura un cadru pentru identificarea și stabilirea priorităților în privința domeniilor specifice din acquis-ul comunitar în care se va oferi asistență pentru pregătirea reunificării. PFAA a vizat 12 sectoare ale acquis-ului comunitar .

Ca urmare a preocupărilor Grupului de Acțiune Financiară Internațională (FATF), al OCDE referitoare la vulnerabilitatea în privința spălării banilor și finanțării activităților teroriste în partea de nord a Ciprului, TAIEX a oferit asistență privind standardele internaționale și aplicarea acestora. Ca urmare a acestei activități, FATF a declarat public, în octombrie 2008, că nivelul de vulnerabilitate în privința spălării banilor a fost redus semnificativ. Comisia a acceptat să continue monitorizarea evoluțiilor ulterioare în numele FATF.

În sectorul mediului a fost oferită asistență pentru pregătirea cartografierii și desemnării unui număr de șase zone anume protejate, sensibile din punct de vedere al mediului, pentru elaborarea unei strategii privind apa și pentru crearea unei liste a tuturor puțurilor și fântânilor.

În ceea ce privește politica agricolă , s-au desfășurat în permanență lucrări privind un document strategic de reformă conținând o analiză economică detaliată a sectorului agricol, axată asupra sectoarelor cheie (produse lactate, cereale, cartofi și citrice), precum și propuneri concrete de modificare a politicii.

Principalele activități din cadrul proiectului de consolidare a capacităților în sectorul mediului s-au concentrat asupra dezvoltării sistemelor de monitorizare a calității aerului și a sistemelor de asigurare a calității. Au fost identificate echipamentele necesare, au fost pregătite specificațiile tehnice și s-a lansat procedura de licitație.

Necesitatea asigurării unor informații statistice mai exacte a fost, de asemenea, unul dintre aspectele cheie ale asistenței.

Au fost recrutați experți în domeniul produselor fitosanitare pentru supravegherea comerțului cu cartofi de ambele părți ale liniei verzi, care s-a triplat în 2008 comparativ cu 2007, atingând o valoare de peste 2 milioane EUR. Experții au sprijinit și începerea comerțului cu pește și citrice.

Fonduri de rezervă menite să finanțeze acțiuni neprevăzute în cadrul asistenței tehnice și al programului

Aceste fonduri nu au fost utilizate în perioada de raportare.

Asistență financiară pentru acoperirea cheltuielilor administrative conform articolului 4 alineatul (3) din regulamentul privind ajutorul

Suma totală de 18,85 milioane EUR (respectiv 7,2% din alocarea financiară globală) a fost alocată pentru a sprijini Comisia să pună în aplicare programul de ajutor. Aceasta acoperă costurile cu personalul care participă la punerea în aplicare a programului, precum și costurile aferente Biroului de sprijin pentru program.

Execuția financiară (contracte și plăți)

Contractare

În perioada de raportare a fost contractată o sumă totală de 37 de milioane EUR. Din această sumă, aproximativ 31 de milioane EUR au fost contractate în cadrul părții operaționale a programului și aproximativ 5 milioane EUR pentru activitățile de sprijin, în temeiul articolului 4 alineatul (3) din regulamentul privind ajutorul.

La sfârșitul anului 2008, valoarea totală a contractelor încheiate se ridica la aproximativ 70 de milioane EUR (27%). Din această sumă, aproximativ 63 de milioane EUR au fost contractate în cadrul părții operaționale.

Plăți

În perioada de raportare, Comisia a plătit o sumă de aproximativ 13 milioane EUR.

Până la sfârșitul anului 2008, Comisia plătise o sumă totală de aproximativ 26 milioane EUR (10%) din fondurile programului.

Monitorizare

Organismul de control intermediar (OCI) a organizat trei reuniuni în timpul perioadei de raportare. Rolul OCI este de a asigura un forum de discuții detaliate cu beneficiarii în ceea ce privește punerea în aplicare a programului.

Audit și control

Unitatea de audit intern a DG Extindere a efectuat un audit intern în 2008. Principalele recomandări au vizat asigurarea unei bune gestiuni financiare în situația de drept specifică părții de nord a Ciprului.

Informare, publicitate și vizibilitate

În perioada de raportare, au fost publicate 33 de comunicate de presă privind desfășurarea programului. Au fost organizate 23 de evenimente publice. Echipa de program și Reprezentanța CE au profitat de multe oportunități pentru a crește vizibilitatea proiectului, inclusiv prin organizarea de vizite ale unor comisari europeni în nordul Ciprului. Campaniile de informare au fost desfășurate prin intermediul mass-media, în principal pentru programe de subvenționare precum programul de burse. Cooperarea cu Reprezentanța CE în Cipru pentru diseminarea comunicatelor de presă, interviuri în mass-media și a alte acțiuni a contribuit, de asemenea, la creșterea vizibilității. Gradul de informare cu privire la program în rândul comunității cipriote turce a sporit semnificativ în perioada de raportare.

Consultări cu guvernul Republicii Cipru

După etapa de programare, au fost organizate reuniuni cu reprezentanții guvernului Republicii Cipru, în special atunci când înalți funcționari ai Comisiei au vizitat insula. În perioada de raportare au avut loc opt astfel de vizite. Au fost organizate reuniuni de lucru cu reprezentanții ministerelor de resort, în special în domeniul mediului, al energiei și al telecomunicațiilor, în vederea luării în considerare a aspectelor legate de planificare la nivelul insulei, dacă este cazul, în conformitate cu considerentul 8 din regulamentul privind ajutorul.

În ceea ce privește drepturile de proprietate, în 2008 a existat o creștere semnificativă a pregătirii de proiecte, ceea ce a necesitat verificarea proprietății private. În acest scop, Comisia a solicitat sprijinul Republicii Cipru pentru confirmarea numelor proprietarilor privați. Obținerea numelor proprietarilor privați este numai primul pas. Comisia trebuie apoi să solicite și să obțină acordul acestora înainte de semnarea contractelor de lucrări.

Concluzie

În perioada de raportare, activitățile s-au axat pe:

5. punere în aplicare: pregătirea și revizuirea caietelor de sarcini, a cererilor de propuneri pentru programele de subvenționare, a licitațiilor și contractelor de lucrări și servicii, precum și supravegherea executării contractelor semnate.

6. consolidarea în continuare a echipei de program : în scopul facilitării contractării și punerii în aplicare a programului, au fost angajate zece persoane noi.

Unele dintre provocările identificate în rapoartele anterioare sunt prezente în continuare. În perioada de raportare, dificultățile care au afectat punerea în aplicare a programului de ajutor au inclus:

7. cooperarea dintre comunitatea cipriotă turcă și comunitatea cipriotă greacă, care reprezintă cheia succesului acestui program. Îmbunătățirea cooperării în 2008 a facilitat punerea în aplicare a programului;

8. capacitatea scăzută de absorbție de către comunitatea beneficiară : comunitatea cipriotă turcă este redusă și nu este bine echipată în ceea ce privește structurile care să primească o cantitate mare de resurse într-un timp scurt. Au fost înregistrate progrese considerabile în cursul anului 2008;

9. cauze în instanță, retrase în prezent : au provocat întârzierea între două și trei luni a anumitor proiecte;

10. întârzieri provocate de problemele de proprietate : termenele necesare pentru identificarea numelor proprietarilor și necesitatea obținerii consimțământului acestora trebuie luate în considerare în calendarul de punere în aplicare deja foarte strâns. Acest aspect este cu atât mai important în condițiile apropierii termenelor limită de contractare pentru anul 2009;

11. lipsă de fonduri : fondurile s-au redus semnificativ ca urmare a pregătirii documentației tehnice și a modificării proiectelor, finanțarea din fondurile actuale a unuia sau mai multora dintre proiectele planificate devenind incertă.

[1] JO L65, 7.3.2006, p.5.

[2] Primul contract de lucrări a fost semnat în februarie 2009

[3] Întâlniri suplimentare privind celelalte cinci zone au fost organizate în primul semestru al anului 2009.